**Scheuermanns sykdom** (også kalt **Scheuermanns kyfose**) er en rygglidelse som sjelden oppdages før 10-12 årsalderen, hvor ryggvirvlene kan synes vokst med ulik hastighet foran og bak. Sykdommen er oppkalt etter den danske røntgenlegen Holger Werfel Scheuermann. Den bakenforliggende årsaken til sykdommen er ukjent.

Sykdommen rammer mellom 4–8 % av tenåringer, gutter oftere enn jenter. Høye gutter har økt risiko for å utvikle alvorlig sykdom.

Benstrukturen i ryggvirvlene blir svakere slik at ryggvirvlene ved øket belastning kan presses sammen slik at de blir kileformet med spissen framover. Dersom mange virvler blir presset sammen kan dette gi en betydelig pukkelrygg (kyfose). Tilstanden kan oppdages ved undersøkelse av ryggen hos en ungdom med smerter i ryggen og ved påvisning av en såkalt kyfoserende knekkdannelse i ryggen. Det vil si at det dannes en vinkel på ryggsøylen med ett punkt som en pukkel. Diagnosen kan stilles ved vanlig røntgenundersøkelse av ryggen. MR er den sikreste måten idag. 
Når pasienten kommer i slutten av 20 årene blir ryggen sterkere igjen og vil kunne tåle normale belastninger.

Sykdommen kan også opptre i korsryggen, hvor frem og baksiden av virvlene vokser i ulik hastighet, i disse tilfellene kan smertene forsterkes i voksen alder, dette kan også forårsake søvnproblemer. Symptomene starter i 10-12 årsalderen. Spesielle kjennetegn er smerter i korsrygg samt følelsen av å bli tvunget på kne ved belastning.

Tiltak
------

Etter røntgenundersøkelse med påvisning av tilstanden er det viktig med samtale med pasienten og eventuelt foreldre om sykdommen. Dersom pasienten kan passe på ryggen og unngå større belastninger med trykk nedover langs ryggraden, reduseres sannsynligheten for flere kompresjoner av rygghvirvlene og det blir mindre fare for å få pukkelrygg. Det er viktig at disse pasientene ikke bærer tungt, og det skal ikke sitte andre tunge personer på skuldre eller rygg. Fallskjermhopping bør frarådes på grunn av fare for støt fra bena langs ryggraden. 
I noen tilfeller kan det være aktuelt med fysioterapi for å styrke spesielt magemusklene i tillegg til ryggmuskler.
Viktig å velge yrke hvor man ikke belaster ryggen mye.

Referanser
----------

1. ↑  «Scheuermanns sykdom». *NHI.no*. Norsk helseinformatikk. 7. juni 2011. Arkivert fra originalen 3. september 2014. Besøkt 3. september 2014.
2. ↑  Nigrovic, Peter A (30. oktober 2013). «Back pain in children and adolescents: Overview of causes». *UpToDate* **(engelsk)**. Besøkt 3. september 2014.

| * v
* d
* r
Helsemessige forbehold |
| --- |
| Helsenotis | Du bør aldri bruke informasjon fra internett, inkludert Wikipedia, som eneste kilde til avgjørelser eller tiltak i helsemessige spørsmål. Ved legemiddelspørsmål bør du rådspørre apotek eller lege, ved helsespørsmål relevant autorisert helsepersonell, og ved dyresykdom bør du rådspørre veterinær. Bruk aldri reseptbelagte legemidler uten etter råd fra lege. Søk råd på apoteket ved bruk av reseptfrie legemidler, kosttilskudd og naturmidler, spesielt om du også bruker reseptbelagte midler. Bruk av flere legemidler samtidig kan gi utilsiktede effekter. |

|  |  |
| --- | --- |
| Oppslagsverk/autoritetsdata | Store Danske Encyklopædi **·** NKC
 |